Eva Filová

Mgr. Eva Filová, ArtD. (* 13. december 1968, Bratislava) je slovenská filmová teoretička, historička, vysokoškolská pedagogička, programová dramaturgička a konceptuálna výtvarníčka.

 Vzdelanie 
Absolvovala štúdium filmovej vedy (20012006) na Katedre audiovizuálnych štúdií Filmovej a televíznej fakulty Vysokej školy múzických umení v Bratislave, kde v súčasnosti pôsobí ako pedagogička. Vyučuje Dejiny svetového filmu, Experimentálny film a projekt Oral history. V Bratislave vyštudovala taktiež voľnú grafiku na Vysokej škole výtvarných umení (19901996), kde v súčasnosti ako externá pracovníčka vyučuje Skladobnosť audiovizuálneho diela na Katedre intermédií.

Vo svojich prácach sa venuje primárne rodovej problematike a slovenskej kinematografii.

 Charakteristika tvorby  
Meno Evy Filovej je spojené s viacerými projektami zameranými na audiovizuálnu kultúru. Napríklad s reláciou Kino Ucho, ktorú pripravila pre Rádio Devín spolu s kolegyňami Katarínou Mišíkovou a Monikou Mikušovou, zostavuje program projektu Kraťasy z archívu v spolupráci s Kinom Lumiére. Filmové sekcie zostavuje taktiež pre festival krátkeho filmu Brno 16 short film festival, filmový seminár 4 živly aj Medzinárodný festival filmových klubov Febiofest. Spolupracovala na projekte Obrazy (proti) extrémizmu, ktorý je reakciou pedagógov z katedry Audiovizuálnych štúdií na dvíhajúcu sa vlnu pravicového extrémizmu. Svoje filmovo-vedecké texty a štúdie publikuje vo filmologickom periodiku Kino-Ikon.

Filová je aktívna aj ako konceptuálna výtvarníčka. Na poli výtvarného umenia participovala na výstave Holé baby, spojenej s tvorbou americkej feministickej skupiny Guerilla Girls (SNG 2010). Svoj feministický pohľad demonštrovala v rámci samostatných výstav Ženské je politické a v rámci projektu Fem(inist) Fatale (2015). Známe sú jej aktivistické diela Angažovaný šatník alebo billboardy s textami Osloboď sa od reklamy a Voľby sú ako orgazmus: Príliš veľa sa od nich očakáva, využívajúce marketingové formáty na kritiku funkcie reklamy a reklamých plôch - čiže použitých formátov.

 Eros, sexus, gender v slovenskom filme 
V roku 2013 Filová publikovala vo vydavateľstve Slovenského filmového ústavu knihu Eros, sexus, gender v slovenskom filme. Publikácia sa zaoberá erotikou v slovenskom filme, spôsobmi zahaľovania, sexizmom, stereotypmi v zobrazovaní ženských postáv a ich postavenia, motívmi a témami spojenými s erosom a ich náväznosťou na politickú klímu naprieč históriou slovenského filmu. Kniha poukazuje na rôzne prepojenia rodovej problematiky a erotiky so sociálnym prostredím, mestom či vidiekom. Tému erotiky  slovenskom filme zachytáva aj z pohľadu produkcie, koprodukcie a distribúcie filmového diela. Dôležitou súčasťou knihy je skúmanie vzťahov medzi erotikou, genderom a ideológiou, respektíve ideológiami, ktoré dlhé roky definovali podoby slovenskej kinematografie.

Knihu Eros, sexus, gender v slovenskom filme zhodnotil Daniel Hevier ml. nasledujúcimi slovami: „Eva Filová sa snaží upriamiť pozornosť na premenlivosť formy erotickej príťažlivosti. Preto sa veľmi podrobne zaoberá premenou ženskej úlohy v dejinách československého filmu – od ozdoby hlavného hrdinu, cez symbol koristi mužskej dominancie, až po femme fatale. Podarilo sa jej zachytiť genézu erotiky v slovenskej kinematografii odborným a pútavým spôsobom.“

 Publikácie 
Samostatné knižné publikácie
 Eros, sexus, gender v slovenskom filme (2013)

Filmologické publikácie 
 Štyridsaťpäť víťazných rokov (IV.) Slovenské národné povstanie v zrkadle doby a non-fiction produkcie. In Kino-Ikon: časopis pre vedu o filme a „pohyblivom obraze“ (2015)
 Štyridsaťpäť víťazných rokov (III.) Slovenské národné povstanie v zrkadle doby a non-fiction produkcie. In Kino-Ikon: časopis pre vedu o filme a „pohyblivom obraze“ (2015)
 V lone lokomotívy. In Kino-Ikon:"časopis pre vedu o filme a „pohyblivom obraze“ (2015)
 Štyridsaťpäť víťazných rokov (II.) Slovenské národné povstanie v zrkadle doby a non-fiction produkcie. In Kino-Ikon: časopis pre vedu o filme a „pohyblivom obraze“ (2014)
 Štyridsaťpäť víťazných rokov (I.) Slovenské národné povstanie v zrkadle doby a non-fiction produkcie. In Kino-Ikon: časopis pre vedu o filme a „pohyblivom obraze“ (2014)
 Peter Mihálik - Neznáme zákutia personálií. In Kino-Ikon: časopis pre vedu o filme a „pohyblivom obraze“ (2012)
 Keď svet obchádzal sexus. In Kino-Ikon: časopis pre vedu o filme a „pohyblivom obraze“ (2008)
 Detektív v sukni alebo prečo ma neobhajuje chlap?. In Kino-Ikon: časopis pre vedu o filme a „pohyblivom obraze“ (2007)
 Ostrov - (obraz) - pud. In Kino-Ikon: časopis pre vedu o filme a „pohyblivom obraze“ (2006)

Kolektívne publikácie

 FILOVÁ, Eva - GREGOR, Richard - ŠABOVÁ, Darina. 1963. Bratislava: Galéria Cypriána Majerníka : Slovenský filmový ústav : Spolok architektov Slovenska, 2013.  103 s.


Učebné texty a príručky 
 FILOVÁ, Eva – MIŠÍKOVÁ, Katarína –  MIKUŠOVÁ, Monika. Kapitoly z dejín svetového filmu. Elektronické skriptá. Bratislava: Vysoká škola múzických umení, 2015. 179 s.
 FILOVÁ, Eva, MOJŽIŠOVÁ, Zuzana. ORAL HISTORY - Metodicko-technický manuál. online publikácia. Bratislava: Vysoká škola múzických umení, 2014. 17 s.

články z novín a časopisov (výber)
 Experiment na Slovensku (časti 1. až 5.). In Kinečko (2014)
 Jacques Audiard - očami a ušami (nielen) deviatich. In Kinečko (2011)
 Nešťastné, draho zaplatené leto. In Film.ssk (2016)
 Návrat žien na mapu dejín. In Film.sk (2015)
 Odhaľovanie slovenskej kinematografie. In Film.sk (2014)
 Krásne nerestnice a panny zázračnice. In SME (18.1.2014)
 .Sabinovské reminiscencie. In Kinečko (2013)
 Novoročný apetít na slovenský film. In Film.sk (2012)
 Bol to zlom medzi náboženstvom a spoločnosťou. In SME (21.11.2009)
 Carmen. In SME (2007)
 Priemernosť nad originalitou. In Film.sk (2007)
 Stratená tvár toho druhého. In SME (2007)
 Teória filmovej hudby. In Film.sk (2007)
 Rodinné striebro. In Film.sk (2007)

 Atraktívne filmy známych režisérov. In SME (29.11.2006)
 Reflexia filmového umenia. In Film.sk (2006)

 Referencie 

 Externé odkazy 
 Diela Evy Filovej (druhá časť) v súbornom katalógu Slovenskej národnej knižnice

Kategória:Slovenskí filmoví historici
Kategória:Absolventi Vysokej školy výtvarných umení v Bratislave
Kategória:Absolventi Vysokej školy múzických umení
Kategória:Vyučujúci na Vysokej škole výtvarných umení v Bratislave
Kategória:Vyučujúci na Filmovej a televíznej fakulte Vysokej školy múzických umení v Bratislave
Kategória:Osobnosti z Bratislavy